b'\n_START_ARTICLE_\nSuomen Kuljetus ja Logistiikka SKAL\n_START_PARAGRAPH_\nSuomen Kuljetus ja Logistiikka SKAL on maanteiden tavaraliikenteen ja logistisia palveluja tarjoavien yritysten edunvalvontaj\xc3\xa4rjest\xc3\xb6 Suomessa ja Euroopan unionissa. SKAL on Suomen Yritt\xc3\xa4jien toimialaj\xc3\xa4rjest\xc3\xb6. Sen p\xc3\xa4\xc3\xa4toimipaikka sijaitsee Helsingiss\xc3\xa4 Pohjois-Haagassa._NEWLINE_SKAL:n organisaatio muodostuu j\xc3\xa4senyrityksist\xc3\xa4, paikallisyhdistyksist\xc3\xa4, alueyhdistyksist\xc3\xa4 ja erikoisj\xc3\xa4rjest\xc3\xb6ist\xc3\xa4, ymp\xc3\xa4rist\xc3\xb6yritysten jaostosta sek\xc3\xa4 logistiikka-, liit\xc3\xa4nn\xc3\xa4is-, yhteisty\xc3\xb6- ja veteraanij\xc3\xa4senist\xc3\xa4. J\xc3\xa4senkent\xc3\xa4n muodostaa noin 5 300 kuljetus- ja logistiikka-alan j\xc3\xa4senyrityst\xc3\xa4. Ylin p\xc3\xa4\xc3\xa4t\xc3\xa4nt\xc3\xa4valta on vuosittain kokoontuvalla liittokokouksella sek\xc3\xa4 kahdeksi vuodeksi valittavalla hallituksella._NEWLINE_J\xc3\xa4rjest\xc3\xb6n kustannusyhti\xc3\xb6 SKAL Kustannus Oy vastaa muun muassa SKAL:n koulutustarjonnasta ja julkaisee Kuljetusyritt\xc3\xa4j\xc3\xa4-lehte\xc3\xa4.\n_START_SECTION_\nHistoriaa\n_START_PARAGRAPH_\nSKAL laskee historiansa alkavaksi vuodesta 1936, jolloin joukko lounaissuomalaisia liikenn\xc3\xb6itsij\xc3\xb6it\xc3\xa4 perusti Turussa Henkil\xc3\xb6- ja Kuorma-autoliikenn\xc3\xb6itsij\xc3\xa4in Liiton (HKL). Perustavassa kokouksessa todettiin, etteiv\xc3\xa4t jo olemassa olleet j\xc3\xa4rjest\xc3\xb6t pystyneet ajamaan ammattimaisesti liikennett\xc3\xa4 harjoittavien yritt\xc3\xa4jien asioita riitt\xc3\xa4v\xc3\xa4n tehokkaasti. HKL:n j\xc3\xa4senyhdistyksiksi liittyiv\xc3\xa4t nopeasti siihenastisen Suomen Autoilijaliiton paikallisyhdistykset. Toimintaa vaikeutti alkuaikoina se, ett\xc3\xa4 kaikki kuorma-autoilijat eiv\xc3\xa4t tunteneet uutta liittoa omakseen, koska kuorma-autoilijoita oli j\xc3\xa4senin\xc3\xa4 my\xc3\xb6s mm. Linja-autoliitossa, Suomen Automobiiliklubissa, Yleisess\xc3\xa4 Autoliitossa ja Maaseudun Autoliitossa sek\xc3\xa4 ty\xc3\xb6v\xc3\xa4enliikkeeseen kuuluneessa Kuljetusty\xc3\xb6ntekij\xc3\xa4in Liitossa._NEWLINE_Sota-aika ja sit\xc3\xa4 seuranneet pulavuodet lis\xc3\xa4siv\xc3\xa4t kuitenkin autoilijoiden kiinnostusta edunvalvonnallista j\xc3\xa4rjest\xc3\xa4ytymist\xc3\xa4 kohtaan. HKL:n seuraajaksi ja sen ty\xc3\xb6n jatkajaksi perustettiin Helsingiss\xc3\xa4 vuonna 1945 Ammattiautoliitto (AAL), johon liittyiv\xc3\xa4t vuoteen 1950 menness\xc3\xa4 viimeiset Kuljetusty\xc3\xb6ntekij\xc3\xa4in Liittoon ja Maaseudun Autoliittoon kuuluneet autoilijat. Varsin pian her\xc3\xa4si ajatus uuden liiton jakamisesta taksi- ja kuorma-autoilijoiden kesken. Vuonna 1955 perustettiin Suomen Taksiliitto (STL) ja Suomen Kuorma-autoliitto (KAL), joiden yhdyssiteeksi AAL j\xc3\xa4i. AAL:n alajaostoiksi oli muodostunut kuljetusalakohtaisia alajaostoja, jotka rekister\xc3\xb6ityiv\xc3\xa4t KAL:n perustamisen j\xc3\xa4lkeen uuteen j\xc3\xa4rjest\xc3\xb6\xc3\xb6n kuuluviksi erikoisj\xc3\xa4rjest\xc3\xb6iksi. Uuden toimintamallin my\xc3\xb6t\xc3\xa4 ne saivat kukin hyvin itsen\xc3\xa4isen roolin oman alansa toimintojen kehitt\xc3\xa4misess\xc3\xa4. Yksi j\xc3\xa4senyhdistyksist\xc3\xa4, Tavaralinjat ry, erosi KAL:sta vuoden 1987 lopussa ja liittyi my\xc3\xb6hemmin \xe2\x80\x93 muutettuaan nimens\xc3\xa4 Logistiikkayritysten Liitto ry:ksi \xe2\x80\x93 Palveluty\xc3\xb6nantajat ry:n j\xc3\xa4seneksi._NEWLINE_Vuonna 2004 Suomen Kuorma-autoliiton liittokokous p\xc3\xa4\xc3\xa4tti muuttaa liiton nimen Suomen Kuljetus ja Logistiikka SKAL ry:ksi, koska uuden nimen katsottiin soveltuvan paremmin alan muuttuneeseen toimintaymp\xc3\xa4rist\xc3\xb6\xc3\xb6n. Kyseess\xc3\xa4 ei en\xc3\xa4\xc3\xa4 ollut "pelkk\xc3\xa4 kuljettaminen" vaan syv\xc3\xa4llinen perehtyminen toimeksiantajien joskus hyvinkin monimutkaisiin logistisiin toimintoihin.\n_START_SECTION_\nToimitusjohtajat\n_START_PARAGRAPH_\nJ\xc3\xa4rjest\xc3\xb6n puheenjohtajat olivat aluksi yksin vetovastuussa sen kaikesta toiminnasta. Reino Piira toimi Henkil\xc3\xb6- ja Kuorma-autoliikenn\xc3\xb6itsij\xc3\xa4in Liiton johdossa koko sen toiminta-ajan 1936\xe2\x80\x931945. Ammattiautoliiton vahva mies oli Kaarlo Aitam\xc3\xa4ki, joka toimi taksi- ja kuorma-autoliikenteen toimintojen jakauduttua Suomen Kuorma-autoliiton puheenjohtajana vuoteen 1970. Vuonna 1952 puheenjohtajan rinnalle valittiin toiminnanjohtaja hoitamaan liiton operatiivista toimintaa; nimike vaihtui my\xc3\xb6hemmin toimitusjohtajaksi. SKAL:n toimitusjohtajina ovat toimineet Toivo Ruotsalainen (1955\xe2\x80\x931984), diplomi-insin\xc3\xb6\xc3\xb6ri Seppo Sainio (1984\xe2\x80\x932007) ja varatuomari Iiro Lehtonen (2007\xe2\x80\x93). Toivo Ruotsalainen oli ensimm\xc3\xa4inen henkil\xc3\xb6, joka sai liikenneneuvoksen arvonimen ilman yritt\xc3\xa4j\xc3\xa4taustaa.\n_START_SECTION_\nTiedotus\n_START_PARAGRAPH_\nJ\xc3\xa4rjest\xc3\xb6 on julkaissut omaa lehte\xc3\xa4 vuodesta 1937 l\xc3\xa4htien. Henkil\xc3\xb6- ja Kuorma-autoliikenn\xc3\xb6itsij\xc3\xa4in Liiton aikana lehti ilmestyi tabloid-kokoisena nimell\xc3\xa4 Autoilijan \xc3\x84\xc3\xa4ni kes\xc3\xa4\xc3\xa4n 1941 saakka. Sotien j\xc3\xa4lkeen Ammattiautoliitto alkoi julkaista vuonna 1945 Ammattiautoilija-lehte\xc3\xa4, johon kuului alusta l\xc3\xa4htien my\xc3\xb6s ruotsinkielinen osuus. Suomen Kuorma-autoliitto ja Suomen Taksiliitto julkaisivat lehte\xc3\xa4 yhdess\xc3\xa4 vuosina 1956\xe2\x80\x931973, jolloin Taksiliitto perusti oman Taksi-lehden. Julkaisuyhteisty\xc3\xb6n p\xc3\xa4\xc3\xa4tytty\xc3\xa4 Ammattiautoilija-lehden nimi muutettiin Kuljetusyritt\xc3\xa4j\xc3\xa4ksi. Lehti toimii tiedotuskanavana j\xc3\xa4senkunnalle, ja lis\xc3\xa4ksi erikoisj\xc3\xa4rjest\xc3\xb6t julkaisevat satunnaisesti omia lehti\xc3\xa4\xc3\xa4n. Vuonna 1993 perustettiin SKAL Kustannus Oy, jonka vastuulle siirrettiin j\xc3\xa4rjest\xc3\xb6n koko julkaisutoiminta. Aikaisempien kiertokirjeiden ja j\xc3\xa4rjest\xc3\xb6tiedotteiden tilalle viestint\xc3\xa4\xc3\xa4n on 2000-luvulla tullut voimakkaasti sosiaalinen media.\n_START_SECTION_\nErikoisj\xc3\xa4rjest\xc3\xb6t\n_START_PARAGRAPH_\nErikoisj\xc3\xa4rjest\xc3\xb6t antavat j\xc3\xa4senilleen koulutusta, j\xc3\xa4rjest\xc3\xa4v\xc3\xa4t tapahtumia ja ovat aktiivisesti mukana alansa lains\xc3\xa4\xc3\xa4d\xc3\xa4nt\xc3\xb6ty\xc3\xb6ss\xc3\xa4. SKAL:n Erikoisj\xc3\xa4rjest\xc3\xb6j\xc3\xa4 ovat Elintarvikealan Kuljetusyritt\xc3\xa4j\xc3\xa4t, Mets\xc3\xa4alan Kuljetusyritt\xc3\xa4j\xc3\xa4t sek\xc3\xa4 vuonna 2011 perustettu SKAL suoritealat, johon yhdistyiv\xc3\xa4t Suomen S\xc3\xa4ili\xc3\xb6autoliito ja Ulkomaan- ja Sopimusliikenteen Kuljetusyritt\xc3\xa4j\xc3\xa4t USL.'